En død etter at buss kolliderte med fotgjengere i Oslo
En uidentifisert person er død og tre personer er kjørt til legevakten med lettere skader, ifølge innsatsleder i Oslo-politiet Jan Einar Nicholaisen. 31-bussen kom kjørende nedover Trondheimsveien og kolliderte med en bil i krysset ved Rosenhoff. Bussjåføren stoppet for å skrive skademelding og tømte bussen for passasjerer, sier Nicholaisen til VG. Ulykken skal ha skjedd etter at sjåføren satt seg inn igjen og bussen fortsatte videre nedover. Bussen traff da en person som befant seg i nærheten av et juletreutsalg i området, ifølge Nicholaisen. Det er denne personen som er omkommet. - Vi har forløpig ikke identifisert vedkommende, sier han. Det nøyaktige hendelsesforløpet er fremdeles uklart.31-bussen går mellom Tonsenhagen og Grorud nord i Oslo og Snarøya i Bærum. - Det er snakk om en buss som skal ha trillet og tatt med seg noen fotgjengere, og muligens også truffet andre biler, sa operasjonsleder i Oslo-politiet til VG i 21-tiden søndag.Håkon Danielsen (25) sto like nedenfor krysset og ventet på et transportmiddel som kunne ta ham med til Grønland. Han forteller at bilene fra de andre retningene i krysset fikk grønt lys, og at en bil kjørte inn foran bussen. - Da bilen forsøkte å krysse, ga plutselig bussen full gass og traff siden av bussen. Bussen fortsatte mot fortauet hvor det var mange mennesker, og ned en skrent, sier DanielsenDet er et tjuetalls politibetjenter på stedet der en rekke tilskuere har samlet seg langs sperringene. Trondheimsveien mellom Shell Rosenhoff og Carl Berner var sperret for all trafikk etter ulykken, men er nå åpnet for kollektivtrafikk i begge retninger og vanligtrafikk nedover, ifølge politiet. Et vitne sier til VG at bussen først kolliderte med en personbil, og at trikken han satt på oppover Trondheimsveien stoppet som følge av dette. - Men først etter at trikken hadde stått en liten stund ser vi bussen komme seilende nedover. Jeg vil si at den nærmest hoppet ned den siste bakken før den stoppet, sier Svein Hangaard. Han beskriver situasjonen som sjokkerende.- Jeg er fortsatt litt i sjokk, sier Vermund Heggeland. Han var på vei fra Carl Berner T-bane da han hørte et voldsomt brak og hyling og skriking. - Da så jeg en rød buss komme brasende nedover gaten. Den virket helt ute av kontroll. Bussen rev med seg en rekke trær på veien, sier Heggeland. Han forteller at folk løp unna, men stimlet sammen da bussen til slutt stoppet. - Da hørte jeg en kraftig stemme be alle som ikke var skadd om å trekke seg unna, sier Heggeland.Bjørn Aage Holmen satt i bilen sin sammen med samboeren og datteren da de fikk øye på bussen. - Da vi kom kjørende til Carl Berners plass sto det en leddbuss i ro og dekket hele krysset. En bil svingte inn foran bussen, og plutselig begynte bussen å rulle, sier Holmen til VG. - Bussen kjørte inn i bilen foran, over trikkeskinnene, meide med seg et trafikklys og fortsatte mot fortauet hvor det var en drøssevis av folk. Den fortsatte så ned en skråning på nedsiden av fortauet, sier Holmen. Han priser seg lykkelig for at han selv ikke havnet foran bussen. - Hadde bilen min vært foran, hadde bussen truffet passasjersiden hvor dattera mi sitter. Det går fint med oss nå, men jeg håper det går bra med de som stod der.For under et døgn siden døde to personer og en ble hardt skadet da en rutebuss kjørte av veien ved Rommen i Oslo. Bussen kjørte inn på en veiskulder, over en betongkant og veltet ned en skråning. Bussen kjørte inn på en veiskulder, over en betongkant og veltet ned en skråning. Havarikommisjonen undersøker ulykken, og bussen er tauet til Biltilsynet. Det vil bli gjennomført tekniske undersøkelser av bussen mandag.
En person er død i en bussulykke nær Carl Berner i Oslo. - Bussen kom brasende nedover gaten, sier øyenvitne.